105 sarnaqäwi: Jerusalenan suyapxi
AKA jaqinakax Jesusan arkirinakapawa. Jesusar ist’asaw Jerusalenan qhiparapxäna. Uka utan taqinis suyasipkäna ukhaw mä jach’a thayan thayt’atapjam ist’asïna, ukat uka utaruw phuqantäna, ukat jank’akirakiw chhaqtawayxäna. Ukatxa sapa maynin p’iqipxaruw mä laxrar uñtata ninanakax uñstäna. ¿Sapaqatan nin nakhaskir uñjtati? ¿Kamsañs ukax muni?
¡Mä milagrünwa! Jesusax wasitampiw alaxpachan Awkipampïxäna, ukat arkirinakaparuw Diosan qullan ajayup apayanïna. ¿Kun lurañsa qullan ajayux yanapt’pachäna uk yattati? Jupanakax taqiniw yaqha arunaka parlapxäna.
Walja jaqinakarakiw Jerusalenatxa jach’a thayjam ist’asin chhukthapinipxäna, kunas pasän uk yatiñataki. Yaqhip jaqinakax israelitanakan Pentecostés fiestap amtiriw yaqha anqa markanakat jutapxäna. ¡Wal uka jaqinakaxa muspharapxpachäna! Kunattix Jesusan arkirinakapax uka jaqinakan arunakapatwa Diosan luratanakapatxa qhanañchapxäna.
Jayat jutir jaqinakax akham sapxänwa: ‘Aka jaqinakax Galileankir jaqinakarakisä. Ukhamasti, ¿kunjamataraki jupanakasti markanakasan parlat arunaksti parlapxisti?’ sasa.
Uk qhanañchañatakixa Pedrow sayt’äna. Kunjamsa Jesusar jiwayapxäna ukat kunjamsa Jehová Diosax jaktayäna uka tuqitwa Pedrox jach’at yatiyäna. ‘Jichhax Jesusax alaxpachan Diosan kupïxapankxiwa’ sasa. ‘Diosan arsutaparjamaw qullan ajayu Jesusax apayani. Ukatwa aka milagronakax lurasi’ sasa.
Pedron arunakap ist’asaxa, Jesusan t’aqhisitapatxa wali llakt’ataw walja jaqinakax uñjasipxäna. ‘¿Kun lurapxañajasa?’ sasaw jiskt’apxäna. Pedrox akham sänwa: ‘Jan wali luräwinakam apanukupxañamawa ukat bautisasipxañamawa’ sasa. Uka urpachawa 3.000 jaqinakax bautisasipxäna ukhamatwa Jesusan arkirinakapäxapxäna.
Hechos 2:1-47.
Jiskt’äwinaka
- Kunjamtï aka dibujon uñjaskixa, ¿kunas kamachäna Jesusan arkirinakapax Jerusalenan suyasipkäna ukhaxa?
- Jayat Jerusalenar jutir jaqinakaxa, ¿kunatsa muspharapxäna?
- ¿Pedrox uka jaqinakarux kamsänsa?
- ¿Pedror ist’asax waljanix kunjamas jikxatasipxäna, ukat kun lurapxañapänsa?
- ¿Qhawqhanis 33 mara Pentecostés fiestanxa bautisasipxäna?
Yaqha jiskt’äwinakampi
- Liyt’añamawa Hechos 2:1-47.
Jesusan jiwatapatxa judionakax markpachaw juchanïna, ¿kunjamsa Hechos 2:23, 36 jisk’a t’aqan Pedron arunakapax uk uñacht’ayistu? (1 Tes. 2:14, 15.)
¿Kunjamsa Pedrox Qillqatanakampi sum amuyt’ayañ yatichawayistu? (Hech. 2:16, 17, 29, 31, 36, 39; Col. 4:6.)
Jesusax “churarakïmaw Diosan reinopan llavenakapsa” siskäna, ¿uka llavenakat kunjamsa Pedrox nayrïr llave aptäna? (Hech. 2:14, 22-24, 37, 38; Mat. 16:19.)
ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn